Tällainen verojärjestelmä on näet neutraali muista jäsenvaltioista käytettyinä tuotujen ajoneuvojen ja sellaisten asianomaisessa jäsenvaltiossa jo rekisteröityjen samanlaisten kotimaisten ajoneuvojen, joita ei ole vapautettu verosta, välisen kilpailun kannalta. Se on neutraali yhtäältä, koska tällaisella järjestelmällä taataan se, että ympäristömaksun määrää alennetaan ajoneuvon todellista arvoa koskevan kohtuullisen arvioinnin perusteella, mikä ennakkoratkaisua pyytäneen tuomioistuimen on tarkistettava, ja toisaalta koska mainitulla järjestelmällä päädytään siihen, että vero rasittaa samalla tavoin sekä niitä verovelvollisia, jotka ovat ostaneet muusta jäsenvaltiosta käytetyn moottoriajoneuvon ja jotka rekisteröivät sen kyseisen veron käyttöön ottaneessa jäsenvaltiossa, että niitä verovelvollisia, jotka ovat ostaneet viimeksi mainitussa jäsenvaltiossa jo rekisteröidyn käytetyn moottoriajoneuvon, jonka omistusoikeuden ensimmäinen siirto kirjataan ja johon ei sovelleta aikaisemman veron maksamiseen perustuvaa vapautusta, jos viimeksi mainittu ajoneuvo oli ympäristömaksua kannettaessa ajoneuvotyypiltään, ominaisuuksiltaan ja kuluneisuudeltaan samanlainen kuin toisesta jäsenvaltiosta tuotu ajoneuvo.

SEUT 110 artiklaa on tulkittava siten, että se on esteenä sille, että jäsenvaltio vapauttaa moottoriajoneuvoverosta, joka kannetaan käytettyinä tuoduista ajoneuvoista silloin, kun ne rekisteröidään ensimmäisen kerran kyseisessä jäsenvaltiossa, ja mainitussa jäsenvaltiossa jo rekisteröidyistä ajoneuvoista silloin, kun niiden omistusoikeuden ensimmäinen siirto kirjataan samassa jäsenvaltiossa, jo rekisteröidyt ajoneuvot, joista on maksettu aikaisemmin voimassa ollut unionin oikeuden vastaiseksi todettu vero, jota ei ole palautettu.

Unionin oikeuden vastainen vero on palautettava korkoineen, ja sen määrän ei tämän vuoksi voida katsoa enää sisältyvän kyseisen veron alaisen ajoneuvon markkina-arvoon. Koska näiden ajoneuvojen arvoon sisältyvä verosta jäljellä oleva määrä on nolla, tämä määrä on näin ollen välttämättä sitä uutta veroa – tässä tapauksessa ympäristömaksua – pienempi, joka kannetaan ajoneuvotyypiltään, ominaisuuksiltaan ja kuluneisuudeltaan samanlaisista käytettyinä tuoduista ajoneuvoista. Tämä verosta jäljellä oleva määrä lakkaa kuitenkin sisältymästä ajoneuvon markkina-arvoon, kun kyseisen ajoneuvon omistajalla on unionin oikeuteen perustuva mahdollisuus saada kyseinen vero palautetuksi, siitä riippumatta, oliko tämä vero todellisuudessa jo palautettu kyseisen ajoneuvon myyntiajankohtana.

Tämä pelkkä mahdollisuus voi nimittäin rohkaista kyseisen jäsenvaltion käytettyjen ajoneuvojen omistajia tarjoamaan näitä ajoneuvoja myytäväksi sellaiseen hintaan, jossa mainittua veroa ei ole otettu huomioon, vaikka veroa ei vielä ole palautettu. Tilanteessa, jossa veroa ei vielä ole palautettu, kyseisten ajoneuvojen ostajat vapautetaan ympäristömaksusta. Toisesta jäsenvaltiosta käytettyinä tuotuihin ajoneuvoihin sovelletaan sitä vastoin poikkeuksetta ympäristömaksua, kun niiden omistusoikeuden siirto kirjataan kyseisessä jäsenvaltiossa. Tällainen vapautus on näin omiaan antamaan kilpailuedun kyseisen jäsenvaltion markkinoilla jo oleville käytetyille ajoneuvoille ja näin ollen tekemään samanlaisten ajoneuvojen muista jäsenvaltioista tuonnista vähemmän houkuttelevaa.

(ks. 39 ja 41–43 kohta sekä tuomiolauselma)